Maitan-ok Dagiti taga-City Camp Proper Barangay
September 19, 2012
Pedrito Sanidad
Inatendarak tay breakfast forum dagitay head of offices kadagitay city local offices ti Baguio government kalpasan ti flag ceremony idiay City Hall. Kadagiti nadakamat nga agenda, tay kinabuntog ti trapiko a parikot ti siudad ti ad-adda a nakasentruan ti topiko ti suratek. Kapamitlo a daras a suratekon daytoy a banag. Isu daytoy dagiti experimental observation no ania ti agtultuloy a pagballasiwan (crossing lane) iti Session Road. Dua a disso dagiti sinerraanda. Agpapan ita a sore eye dagiti makakita agsipud ta nabantengan kadagiti tali. Ay apo, ania ngata ti pagaruda kadagiti tattao? Nuang, baka, ken kabalio? Naginad unay daytoy nga eksperimentoda, agmakatawensan! Dakayo nga adda iti trapiko ti kapulisan ania ngay ti aramidenyo? Resolbaenyon!
No koma amin a bookstore ket kas ti Rey Book Stores, nagsayaaten koma! Dakkel a banag ti inaramidda. Adda indonar ti Rey Book Store a libro. Mausar daytoy kadagiti iskuelaan iti sekondaria. Inbilin a dagus ni Mayor Domogan ti pannaka-distribute na kadagiti eskuelaan iti siudad. Dagitoy a libro dakkel ti maitulongna kadagiti estudiantetayo! Madaydayaw ti Rey Book Store iti inaramidna! Agbiag ti Rey Book Store ken ti mangimatmaton itoy a Book Store!
Iyapungolko iti naimpusuan a panangidayawko ken panagraemko kadagiti amin a kabarangayak iti City Camp Proper nangruna iti Chaiman Dona Aurora Abellera, dagiti amin a kagawad ken opisiales dagiti gunglo iti daytoy a barangay iti nainpusuan a panangitan-okda iti lumugar iti pannakagun-od toy barangaytayo ti 2nd runner-up iti salisal a best performance nga intuyang ti gobierno ti siudad ti Baguio. Iti napalabas a salisal idi napan a tawen, nagun-odda manen ti maikadua a lugar. Iti sumaruno a tawen, sapay koma a datayonto ti pakaintan-okan ti umuna a gungguna. Kongratulasion, agbiag ti taga-City Camp Proper! Nagun-od met ti barangay Irisan ti umuna ken isudan ti mangpetpet iti Hall of Famer. Congratulations!
Sayangguseng 4: Nasarakak ti sungbat dagitay mailaplapayag a sayanguseng babaen iti itatapog ni Obispo Carlito Cenzon iti Pulitika! Naikkanak iti gundaway a makapatang toy nasingpet nga obispotayo ket nalawag ti sungbatna a saan pay nga tumapog kano ta adda pay maysa ken gudwa ti tawen nga agserbi iti simbaan! Daytoy a sayangguseng a nawaragawag ket saan kano met a nailemed kenkuana ta adu kano dagiti nagsalsaludsod kenkuana iti daytoy a sayangguseng. Kinunana ketdi a maysa laeng kano nga “appan!” no aniaman ti kayatna a pangiturungan dayta a panangipagarup saankon nga inemtuod pay ngem ketdi nasam-it dagiti isemna! Kasla a dda nabukel a talukatik ti bugas dagiti mata na a saan a matukno no ania ti kayatna nga ibuksilan! ABN
ilo_Latn ltz_Latn lij_Latn ilo_Latn ilo_Latn ilo_Latn ilo_Latn